» 01. Introducció

Aquests darrers anys s’han anat aprovant una sèrie de lleis,
plans i programes i s’ha anat configurant un marc legal que
aposta per la coeducació i que promou, de manera explícita,
mesures per aconseguir la igualtat efectiva entre infants i
joves. Existeixen, a més, molts materials, recursos, entitats i
associacions que ja intervenen en els centres educatius per tal
de treballar aquesta igualtat real. Malgrat tot, al Districte de
Gràcia, com arreu, encara que es percep certa sensibilitat cap a
la coeducació estem encara ben lluny que tots els centres
escolars incorporin plenament la coeducació en el seu sentit més
ampli, és a dir, com un procés educatiu global que afavoreixi el
desenvolupament de les persones amb independència del sexe i el
gènere al qual pertanyin i intenti superar totes les desigualtats
i mecanismes discriminatoris que es transmeten socialment.

» 02. Avaluació dels objectius de la I Jornada

Després de la Primera Jornada es va crear el Districte una
Comissió de coeducació i es va plantejar una Mesura de Govern en
coeducació amb un finançament específic per tal d’implementar les
propostes sorgides de la I Trobada de Dones:

- Dissenyar un programa de coeducació transversal a nivell de
districte que integri tots els àmbits professionals, els centres
de Primària i Secundària, les escoles bressol, l’educació
d’adults i educació no formal, etc.

- Sensibilitzar, conscienciar i difondre les polítiques
d’igualtat i la perspectiva de gènere entre la ciutadania i
especialment entre els responsables dels centres escolars, el
professorat i l’administració.

- Ampliar serveis i activitats que incideixin en l’equitat de
gènere i trenquin amb els rols de gènere tradicionals. Millorar
la difusió de les activitats que ja es realitzen

Així, durant la legislatura posterior a la I Jornada es van
portar a terme diverses accions i activitats: una prospecció per
tal de conèixer la tasca coeducativa dels Instituts i escoles a
Gràcia, una experiència d’investigació- acció en alguna escoles,
tallers per a l’alumnat, xerrades d’informació per les famílies,
activitats de formació del professorat, un banc de recursos... En
general, però, les activitats van ser puntuals i parcials i el
curs 2014-15 es va dissoldre la Comissió de coeducació. Els
objectius que s’havien plantejat (difícils d’avaluar perquè són
massa genèrics) només es van assolir molt parcialment ja que les
accions i activitats no van arribar a tots els centres educatius
ni a altres entitats del Districte i no van tenir continuïtat.
Tampoc no han estat avaluades.

Per tant caldria:

a. Aprofundir la base teòrica i clarificar i especificar els
objectius de les politiques i propostes en temes de Coeducació

b. Fer propostes possibles, especifiques i coordinades tenint en
compte les limitacions del Districte en aquest àmbit

c. Donar continuïtat i avaluar a les accions i activitats que
s’inicien més enllà d’una legislatura

d. Actualitzar les formes d’intervenció i coordinar amb les
polítiques d’ educació, cultura i gènere que es plantegen i
implementen a la ciutat

» 03. Reptes de futur

1. Introduir plenament la perspectiva de gènere i l’educació
afectivosexual en tots els centres escolars Difondre i afavorir
el coneixement i la posada en pràctica dels programes de formació
en Coeducació com el programa Coeduca’t ( DE) o Escoles per la
diversitat i la igualtat (CEB) que tenen com a objectiu introduir
la perspectiva de gènere i l’educació afectivosexual en els
centres escolars. Així mateix, es podrien experimentar i portar a
la pràctica mètodes de prevenció de l’assetjament i la violència
de demostrada eficàcia. Cal tenir en compte la situació
particular, els interessos i les possibilitats de cada centre
educatiu.

2. Anar coeducant tota la població intervenint tant en àmbits
formals com no formals

Incentivar i programar activitats de formació dirigides no només
als centres educatius de Primària i Secundària sinó també a les
escoles d’adults, casals de joves i gent gran i altres entitats i
sectors de la població. Es poden preparar i difondre càpsules de
formació, tallers de diverses temàtiques i altres activitats
educatives i culturals dirigides a sectors concrets .